

CURTEA DE CONTURI A REPUBLICII MOLDOVA

# H O T Ă R Â R E A nr.9

din 28 februarie 2022

cu privire la Raportul auditului asupra rapoartelor financiare ale unității administrativ-teritoriale raionul Ungheni încheiate la 31 decembrie 2020 (UAT/bugetul de nivelul II)

**-----------------------------------------------------------------------------------------------**

Curtea de Conturi, în prezența dlui Ghenadi Mitriuc, preşedintele raionului Ungheni; dnei Tatiana Struc, șefa Direcției finanțe, Consiliul raional Ungheni; dnei Iulia Pancu, șefa Direcției educație, Consiliul raional Ungheni; dlui Andrei Grițco, șeful Oficiului teritorial Ungheni al Cancelariei de Stat; dlui Petru Babuci, șeful adjunct al Direcției politici în domeniul controlului financiar public intern, Ministerul Finanțelor; dnei Ina Darii, șefa Secției metodologie, Ministerul Finanțelor; dlui Vladimir Vornic, director adjunct, Agenția Achiziții Publice, precum și a altor persoane responsabile, în cadrul ședinței video, în legătură cu situația epidemiologică în Republica Moldova[[1]](#footnote-1), călăuzindu-se de art.3 alin.(1) și art.5 alin.(1) lit.a) din Legea privind organizarea și funcționarea Curții de Conturi a Republicii Moldova[[2]](#footnote-2), a examinat Raportul auditului asupra rapoartelor financiare ale unității administrativ-teritoriale raionul Ungheni încheiate la 31 decembrie 2020 (UAT/bugetul de nivelul II).

Misiunea de audit public extern a fost realizată în conformitate cu Programele activității de audit a Curții de Conturi[[3]](#footnote-3), având drept scop oferirea unei asigurări rezonabile cu privire la faptul că rapoartele financiare ale unității administrativ-teritoriale raionul Ungheni încheiate la 31 decembrie 2020 (UAT/bugetul de nivelul II) nu conțin, în ansamblul lor, denaturări semnificative, cauzate de fraude sau erori, precum și emiterea unei opinii.

Auditul public extern a fost planificat și s-a desfășurat în conformitate cu Standardele Internaționale ale Instituțiilor Supreme de Audit aplicate de Curtea de Conturi[[4]](#footnote-4).

Examinând Raportul de audit, precum și explicațiile persoanelor cu funcții de răspundere prezente la ședința publică, Curtea de Conturi

**A CONSTATAT:**

 Rapoartele financiare ale unității administrativ-teritoriale raionul Ungheni încheiate la 31 decembrie 2020 (UAT/bugetul de nivelul II), cu excepția posibilelor efecte ale aspectelor descrise în secțiunea *Baza pentru opinia cu rezerve* din Raportul de audit,  *prezintă o imagine corectă și* *fidelă* în conformitate cu cadrul de raportare financiară aplicabil[[5]](#footnote-5).

Reieșind din cele expuse, în temeiul art.14 alin.(2), art.15 lit.d) și art.37 alin.(2) din Legea nr.260 din 07.12.2017, Curtea de Conturi

**HOTĂRĂȘTE:**

**1.** Se aprobă Raportul auditului asupra rapoartelor financiare ale unității administrativ-teritoriale raionul Ungheni încheiate la 31 decembrie 2020 (UAT/bugetul de nivelul II), anexat la prezenta Hotărâre.

**2.** Prezenta Hotărâre și Raportul de audit se remit:

**2.1. Parlamentului Republicii Moldova**, pentru informare și examinare, după caz, în cadrul Comisiei parlamentare de control al finanțelor publice;

**2.2. Președintelui Republicii Moldova**, pentru informare;

**2.3. Guvernului Republicii Moldova**, pentru informare și luare de atitudine în vederea monitorizării asigurării implementării recomandărilor de audit;

**2.4. Ministerului Finanțelor**,pentru informare și luare de atitudine în vederea monitorizării asigurării implementării controlului intern managerial, raportării exhaustive a execuției bugetului conform setului complet, inclusiv a Raportului narativ;

**2.5.** **Oficiului teritorial Ungheni al Cancelariei de Stat**, pentru informare;

**2.6. Consiliului raional și președintelui raionului Ungheni**, pentru:

**2.6.1.** examinarea în şedinţa Consiliului raional Ungheni a rezultatelor auditului, cu audierea persoanelor responsabile referitor la faptele expuse în Raportul de audit şi cu aprobarea unui plan de măsuri de remediere a deficienţelor constatate;

 **2.6.2.** implementarea unui sistem de control intern managerial[[6]](#footnote-6) viabil, asigurând identificarea proceselor operaţionale de bază şi descrierea acestora;

**2.6.3**. inventarierea şi contabilizarea conformă a patrimoniului public local (clădiri, terenuri, drumuri, infrastructura tehnico-edilitară a sistemelor publice de alimentare cu gaze, apă şi de canalizare, investiții în entitățile fondate etc.), a creanțelor și a datoriilor;

**2.6.4.** revizuirea/monitorizarea respectării politicilor contabile și instituirea procedurilor care vor determina recunoașterea activelor conform metodelor și procedeelor de evaluare, cu înregistrarea ulterioară a valorii evaluate în evidența contabilă.

**3.** Membrul Curţii de Conturi responsabil de coordonarea domeniului va semna Scrisoarea către conducerea entităţii auditate.

**4.** Prezenta Hotărâre intră în vigoare de la data publicării în Monitorul Oficial al Republicii Moldova şi poate fi contestată cu o cerere prealabilă la autoritatea emitentă în termen de 30 de zile de la data publicării. În ordine de contencios administrativ, Hotărârea poate fi contestată la Judecătoria Chişinău, sediul Râşcani (MD-2068, mun. Chişinău, str. Kiev nr.3), în termen de 30 de zile din data comunicării răspunsului cu privire la cererea prealabilă sau din data expirării termenului prevăzut pentru soluţionarea acesteia.

**5.** Curtea de Conturi va fi informată trimestrial, în termen de 9 luni din data intrării în vigoare a prezentei Hotărâri, despre acțiunile întreprinse pentru executarea subpunctului 2.6. din prezenta Hotărâre.

**6.** Hotărârea și Raportul auditului asupra rapoartelor financiare ale unității administrativ-teritoriale raionul Ungheni încheiate la 31 decembrie 2020 (UAT/bugetul de nivelul II) se plasează pe site-ul oficial al Curții de Conturi (<https://www.ccrm.md/ro/decisions>).

**7.** Se ia act că, pe parcursul misiunii de audit, s-a înregistrat în evidenţa contabilă și în Raportul financiar pe anul 2021 valoarea terenurilor din gestiunea a 31 de instituții de învățământ, în sumă totală de 50,78 mil. lei.

**Marian LUPU,**

**Preşedinte**

1. Hotărârea Curții de Conturi nr.10 din 16.03.2020 „Cu privire la aprobarea regimului de activitate al Curții de Conturi”; Hotărârile Comisiei Naționale de Sănătate Publică nr.10 din 15.05.2020 și nr.15 din 12.06.2020. [↑](#footnote-ref-1)
2. Legea privind organizarea și funcționarea Curții de Conturi a Republicii Moldova nr.260 din 07.12.2017 (în continuare – Legea nr.260 din 07.12.2017). [↑](#footnote-ref-2)
3. Programele activității de audit a Curții de Conturi pe anul 2021 și, respectiv, pe anul 2022, aprobate prin Hotărârile Curții de Conturi nr.62 din 10.12.2020 și, respectiv, nr.75 din 28.12.2021. [↑](#footnote-ref-3)
4. Hotărârea Curții de Conturi nr.2 din 24.01.2020 „Cu privire la Cadrul Declarațiilor Profesionale ale INTOSAI”. [↑](#footnote-ref-4)
5. Legea contabilității nr.113-XVI din 27.04.2007; Planul de conturi contabile în sistemul bugetar și Normele metodologice privind evidența contabilă și raportarea financiară în sistemul bugetar, aprobate prin Ordinul ministrului Finanțelor nr.216 din 28.12.2015; Ordinul ministrului Finanțelor nr.164 din 30.12.2016 „Cu privire la aprobarea Cerințelor la întocmirea Raportului narativ privind executarea bugetelor autorităților/instituțiilor bugetare”. [↑](#footnote-ref-5)
6. În temeiul prevederilor Legii nr.229 din 23.09.2010 privind controlul financiar public intern. [↑](#footnote-ref-6)